Broj: 711-I-345-M-46/23-02-23

Zagreb, 20. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Nenada Debelića, ravnatelja Županijske lučke uprave Rab,** za davanjem mišljenja Povjerenstva, na 205. sjednici, održanoj 20. veljače 2023., daje sljedeće:

**MIŠLJENJE**

1. **Na temelju članka 18. stavka 1. ZSSI-a, obveznik Nenad Debelić, ravnatelj Županijske lučke uprave Rab, ne može istodobno s obnašanjem navedene javne dužnosti biti član Školskog odbora Osnovne škole Ivana Rabljanina Rab.**
2. **Sukladno članku 8. stavku 1. ZSSI-a, obveznik Nenad Debelić dužan je razriješiti okolnost istodobnog obnašanja dužnosti iz točke I. ove izreke.**

Obrazloženje

Zahtjev za davanjem mišljenja Povjerenstva podnio je Nenad Debelić, ravnatelj Županijske lučke uprave Rab. U knjigama ulazne pošte Povjerenstva zahtjev je zaprimljen 13. veljače 2023. pod poslovnim brojem 711-U-2941-M-46/23-01-5, povodom kojeg se vodi predmet broj M-46/23.

Člankom 3. stavkom 1. točkom 60. ZSSI-a propisano je da su obveznici u smislu navedenog Zakona ravnatelji lučkih uprava. Uvidom u podatke sudskog registra Trgovačkog suda u Rijeci utvrđeno je da je Nenad Debelić upisan kao ravnatelj Županijske lučke uprave Rab kojoj je Primorsko-goranska županija jedini osnivač. Slijedom navedenog, Nenad Debelić povodom obnašanja navedene dužnosti obveznik je primjene ZSSI-a.

Člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik postavlja upit može li kao ravnatelj Županijske lučke uprave Rab obnašati dužnost člana Školskog odbora Osnovne škole Ivana Rabljanina Rab čiji je osnivač Primorsko-goranska županija. Obveznik napominje da se za isto ne prima novčana naknada te da je članom Školskog odbora imenovan kao predstavnik osnivača.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Stavkom 2. istoga članka ZSSI-a propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 35. stavkom 1. Zakona o ustanovama („Narodne novine“, broj 76/93., 29/97., 47/99., 35/08., 127/19. i 151/22.) propisano je da ustanovom upravlja upravno vijeće ili drugi kolegijalni organ, ako posebnim zakonom nije drugačije određeno.

Člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 7/17., 68/18., 98/19., 64/20. i 151/22.) propisano je da su osnovne škole javne ustanove, a člankom 118. stavkom 1. istoga Zakona propisano je da školom upravlja školski odbor čime je školski odbor po svojoj ulozi u upravljanju školom kao ustanovom izjednačen s pojmom upravnog vijeća ustanova.

Uvidom u Odluku o popisu pravnih osoba od posebnog interesa za Primorsko-goransku županiju („Službene novine Primorsko-goranske županije“, broj 14/11., 9/15., 28/16., 30/17., 34/17. i 15/18.) i Odluku o popisu pravnih osoba od posebnog interesa za Grad Rab („Službene novine Primorsko-goranske županije“, broj 6/16.) utvrđeno je da niti u jednoj Osnovna škola Ivana Rabljanina Rab nije utvrđena pravnom osobom od posebnog interesa.

Nastavno na sve navedeno, Povjerenstvo zaključuje da školski odbor osnovne škole ima položaj upravnog vijeća ustanove te je stoga obuhvaćen izuzetkom iz članka 18. stavka 2. ZSSI-a, međutim, kako u konkretnom slučaju Osnovna škola Ivana Rabljanina Rab nije utvrđena pravnom osobom od posebnog interesa za Primorsko-goransku županiju odnosno Grad Rab, nisu ispunjene pretpostavke za primjenu navedene iznimke slijedom čega obveznik Nenad Debelić ne može istodobno s obnašanjem dužnosti ravnatelja Županijske lučke uprave Rab biti član Školskog odbora navedene osnovne škole te je sukladno članku 8. stavku 1. ZSSI-a dužan razriješiti okolnost istodobnog obnašanja navedenih dužnosti.

Slijedom navedenoga, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Nenad Debelić, putem e-mail adrese
2. Objava na internetskoj stranici Povjerenstva
3. Pismohrana